มท.3 ติดตามความคืบหน้าโครงการก่อสร้างระบบป้องกันน้ำท่วมพื้นที่ชุมชนเทศบาลเมืองสุไหงโก-ลก
มท.3 ติดตามความคืบหน้าโครงการก่อสร้างระบบป้องกันน้ำท่วมพื้นที่ชุมชนเทศบาลเมืองสุไหงโก-ลก        นายทรงศักดิ์ ทองศรี รัฐมนตรีช่วยว่าการกระทรวงมหาดไทย ลงพื้นที่ อำเภอสุไหงโก-ลก จังหวัดนราธิวาส ติดตามความคืบหน้าโครงการก่อสร้างระบบป้องกันน้ำท่วม พื้นที่ชุมชนเขตเทศบาลเมืองสุไหงโก-ลก ซึ่งเป็นโครงการที่จะนำเสนอนายกรัฐมนตรีในวันที่ 20 มกราคม 2563 ณ อาคารรื่นอรุณ เทศบาลเมืองสุไหงโก-ลก โครงการดังกล่าวจะช่วยแก้ไขปัญหาน้ำท่วมรุนแรง เนื่องจากในช่วงเวลาที่ผ่านมาเกิดน้ำหลากจากแม่น้ำโก-ลก เป็นประจำ ส่งผลให้เกิดน้ำท่วมพื้นที่ชุมชน และพื้นที่เศรษฐกิจในเขตเทศบาลเมืองสุไหงโก-ลก และชุมชนใกล้เคียง เมื่อโครงการดำเนินการแล้วเสร็จจะสามารถแก้ไขปัญหาน้ำท่วมให้กับพี่น้องประชาชนได้เป็นอย่างดี โดยมีนายเอกรัฐ หลีเส็น ผู้ว่าราชการจังหวัดนราธิวาส หัวหน้าส่วนราชการ ผู้นำท้องถิ่น ให้การต้อนรับ และนายสุวพงษ์ ภูนาคพันธุ์ ผู้อำนวยการสำนักสนับสนุนและพัฒนาตามผังเมือง กรมโยธาธิการและผังเมือง บรรยายสรุปโครงการ ณ โครงการก่อสร้างระบบป้องกันน้ำท่วมพื้นที่ชุมชนเทศบาลเมืองสุไหงโก- ลก สวนสิรินธร จังหวัดนราธิวาส         นายทรงศักดิ์ ทองศรี รัฐมนตรีช่วยว่าการกระทรวงมหาดไทย กล่าวว่า ในวันอังคารที่ 21 มกราคม 2563 จะมีการประชุม ครม.สัญจร ครั้งที่ 1 ประจำปี 2563 นายกรัฐมนตรีมีความตั้งใจโดยให้ความสำคัญกับพื้นที่ 3 จังหวัดชายแดนภาคใต้ ซึ่งให้จังหวัดนราธิวาสเป็นจุดศูนย์กลาง โดยเฉพาะพื้นที่อำเภอสุไหงโก-ลก มีปัญหาเกี่ยวกับน้ำท่วมแหล่งชุมชน ซึ่งปีที่แล้วได้รับอนุมัติการก่อสร้างระบบป้องกันน้ำท่วม เป็นระยะทาง 5 ก.ม.วงเงิน 372 ล้านบาท ซึ่งครั้งนี้ได้เดินทางมาติดตามการก่อสร้างที่ต้องใช้งบประมาณให้เกิดประโยชน์สูงสุด และให้การก่อสร้างแล้วเสร็จเร็วที่สุด เพื่อเป็นการแก้ปัญหาความเดือดร้อนของประชาชนโดยเร็วเช่นกัน ซึ่งการก่อสร้างระบบป้องกันน้ำท่วมในครั้งนี้แล้วเสร็จไปประมาณ ร้อยละ 70 และในส่วนของการจัดสรรเงินงบประมาณในปีต่อไป ซึ่งต้องดำเนินการก่อสร้างระยะที่ 2 อีกประมาณ 5 ก.ม. วงเงิน 300 ล้านบาท จะต้องให้นายกเทศมนตรีเทศบาลเมืองสุไหงโก-ลก ทำความเข้าใจกับชาวบ้านและผู้รับเหมาให้การก่อสร้างแล้วเสร็จโดยเร็ว เพื่อให้ประชาชนได้รับผลประโยชน์ที่พึงได้ต่อไป